10. การควบคุมภายใน

ในการประชุมคณะกรรมการบริษัท ครั้งที่ 4/2548 เมื่อวันที่ 23 กุมภาพันธ์ 2549
โดยมีกรรมการตรวจสอบทั้ง 3 ท่านเข้าร่วมการประชุม
คณะกรรมการบริษัทได้ใช้แบบประเมินความเพียงพอของระบบการควบคุมภายใน
และทำการซักถามข้อมูลจากฝ่ายบริหารแล้ว จึงทำการประเมินระบบการควบคุมภายในของบริษัทฯ
ในด้านต่างๆ ได้ข้อสรุปว่า บริษัทฯ
มีระบบการควบคุมภายในที่เพียงพอเหมาะสมกับสภาพการดำเนินงานปัจจุบัน โดยสรุปเป็น 5 ด้าน
ดังต่อไปนี้

ด้านองค์กรและสภาพแวดล้อม

บริษัทฯ
ได้มีการกำหนดนโยบายและเป้าหมายการดำเนินธุรกิจที่ชัดเจนและคำนึงถึงความเป็นธรรมต่อพนักงาน
ลูกค้า คู่แข่งขัน รวมถึงความรับผิดชอบต่อผู้ถือหุ้น สังคมส่วนรวมและสิ่งแวดล้อม
มีการทบทวนการปฏิบัติตามเป้าหมายที่กำหนดไว้อยู่เป็นประจำเพื่อให้สอดคล้องกับสภาพการณ์ในขณะนั้น
นอกจากนี้บริษัทฯ ยังมีการจัดโครงสร้างองค์กร กำหนดอำนาจหน้าที่ของคณะกรรมการทุกคณะ
กำหนดนโยบายในการกำกับดูแลกิจการ
จริยธรรมธุรกิจและจรรยาบรรณพนักงานไว้เป็นลายลักษณ์อักษรอย่างชัดเจน
เพื่อเป็นแนวทางในการปฏิบัติตนของกรรมการ ผู้บริหารและพนักงาน
ซึ่งช่วยให้ระบบการควบคุมภายในดำเนินไปได้อย่างมีประสิทธิผลยิ่งขึ้น
อีกทั้งยังมีการวางระบบการป้องกันการใช้อำนาจหน้าที่ในการนำทรัพย์สินของบริษัทไปใช้โดยมิชอบ
หรือโดยมีอำนาจไม่เพียงพออีกด้วย

ด้านการบริหารความเสี่ยง

บริษัทฯ ได้จัดตั้งคณะกรรมการบริหารจัดการความเสี่ยง
เพื่อให้การบริหารจัดการความเสี่ยงของบริษัทฯ เป็นไปอย่างมีระบบ
มีการกำหนดแผนงานและขั้นตอนการดำเนินงานที่ชัดเจน โดยได้มีการกำหนดประเภทของความเสี่ยง
สาเหตุของปัจจัยความเสี่ยง ตลอดจนมีการประเมินถึงโอกาสและผลกระทบที่เกิดขึ้น
เพื่อจัดลำดับความเสี่ยงและจัดทำแผนการจัดการความเสี่ยง เพื่อลดหรือขจัดความเสี่ยงในด้านต่างๆ
รวมทั้งมีการติดตามดูแลการจัดการอย่างเป็นระบบ
และควบคุมความเสี่ยงที่เหลืออยู่ให้อยู่ในระดับที่ยอมรับได้ ทั้งนี้บริษัทฯ
ได้ประชาสัมพันธ์ให้พนักงานที่เกี่ยวข้องทราบและขอให้ปฏิบัติตามมาตรการบริหารความเสี่ยงที่กำหนดไว้

ด้านการควบคุมการปฏิบัติงานของฝ่ายบริหาร

บริษัทฯ
มีการกำหนดขอบเขตอำนาจและวงเงินอนุมัติของฝ่ายบริหารแต่ละระดับไว้อย่างชัดเจนและเป็นลายลักษณ์อักษร
ตลอดจนมีการแบ่งแยกหน้าที่ความรับผิดชอบของแต่ละหน่วยงานออกจากกันโดยเด็ดขาด
เพื่อเป็นการตรวจสอบซึ่งกันและกัน
มีการกำหนดวิธีการเข้าทำธุรกรรมที่เกี่ยวโยงกันตามประกาศของคณะกรรมการตลาดหลักทรัพย์แห่งประเทศไทยกับบุคคลที่เกี่ยวโยงกันไว้อย่างชัดเจน
โดยบริษัทฯ มีการติดตาม ตรวจสอบ และทบทวนผลการดำเนินงานของบริษัทฯ
เป็นประจำอย่างสม่ำเสมอ

ด้านระบบสารสนเทศและการสื่อสารข้อมูล

บริษัทฯ จัดให้มีการสื่อสารทั้งภายในและภายนอกองค์กรอย่างมีประสิทธิภาพ
มีการจัดเก็บเอกสารประกอบการบันทึกบัญชีไว้ครบถ้วนเป็นหมวดหมู่
และใช้นโยบายบัญชีตามหลักการบัญชีที่รับรองทั่วไป และมีการติดตั้ง Software SAP ซึ่งเป็นระบบ
ERP (Enterprise Resource Planning)
เพื่อเสริมประสิทธิภาพในการวางแผนการใช้ทรัพยากรและการบริหารข้อมูลทางการบัญชี การเงิน
การซื้อ การขาย การบริหารสินค้าคงคลัง และการวางแผนการผลิต และใช้ระบบ Executive
Information System ซึ่งทำให้ฝ่ายบริหารสามารถรับรู้ข้อมูลและตัดสินใจได้อย่างรวดเร็ว
อีกทั้งยังเสริมประสิทธิภาพการประมวลผลข้อมูลด้วยระบบ OLAP (On-Line Analytical
Processing) ที่ทำให้สามารถวิเคราะห์ข้อมูลจากปัจจัยต่างๆ ทั้งภายนอกและภายใน
มีระบบการจัดเก็บข้อมูลที่สามารถตรวจสอบความถูกต้องย้อนหลังได้ (Audit Trail)
พร้อมทั้งระบบรักษาความปลอดภัยของข้อมูลและสารสนเทศที่มีประสิทธิภาพเพียงพอ

ในการเสนอเรื่องให้คณะกรรมการบริษัทพิจารณา มีเอกสารข้อมูลประกอบเพียงพอต่อการตัดสินใจ
และได้จัดส่งให้คณะกรรมการบริษัทเพื่อพิจารณาเป็นการล่วงหน้า
พร้อมทั้งมีการบันทึกรายงานการประชุมกรรมการที่มีสาระสำคัญครบถ้วน
และมีการบันทึกความเห็นของกรรมการในเรื่องที่พิจารณาไว้เป็นมติของวาระการประชุมโดยรวม
หากมีข้อซักถามหรือมีความเห็นไม่ตรงกันจะบันทึกไว้ในรายงานการประชุม

ด้านระบบการติดตาม

บริษัทฯ
มีการกำหนดเป้าหมายการดำเนินงานและเปรียบเทียบผลการดำเนินงานให้เป็นไปตามเป้าหมาย
หากมีความแตกต่างจะพิจารณาทบทวนและปรับเปลี่ยนแผนการดำเนินธุรกิจให้เหมาะกับสถานการณ์อย่างรวดเร็ว
นอกจากนี้เพื่อให้บริษัทฯ มีการควบคุมภายในอย่างเพียงพอ
จึงกำหนดให้สำนักงานตรวจสอบภายในทำการตรวจสอบและตรวจติดตามผลการปรับปรุงแก้ไขระบบงานต่างๆ
อย่างต่อเนื่อง
ทั้งยังกำหนดให้รายงานผลการตรวจสอบโดยตรงต่อคณะกรรมการตรวจสอบซึ่งมีการประชุมร่วมกันเป็นประจำทุกเดือน
หากตรวจพบข้อบกพร่องที่มีนัยสำคัญคณะกรรมการตรวจสอบต้องรายงานต่อคณะกรรมการบริษัท
เพื่อพิจารณาสั่งการแก้ไขภายในระยะเวลาอันควร
และมีการตรวจติดตามความคืบหน้าในการปรับปรุงแก้ไขข้อบกพร่องอย่างสม่ำเสมอ

จากการประเมินระบบการควบคุมภายในของบริษัทฯ ในด้านต่างๆ ทั้ง 5 ด้านดังกล่าวข้างต้น
คณะกรรมการบริษัท ไม่พบข้อบกพร่องที่เป็นสาระสำคัญเกี่ยวกับระบบการควบคุมภายใน
และเห็นว่าบริษัทฯ มีระบบการควบคุมภายในที่เหมาะสมเพียงพอ
อย่างไรก็ตามคณะกรรมการบริษัทตระหนักดีว่า ระบบการควบคุมภายในใดๆ ก็ตาม
อาจจะไม่สามารถรับประกันต่อความเสียหายอันเกิดจากความผิดพลาดได้ทั้งหมด
แต่ก็สามารถป้องกันหรือให้ความเชื่อมั่นในระดับที่สมเหตุสมผล